കാലത്തിന്റെ ചുമരിലെ മായാത്ത വരപ്പാടുകള് മലയാള കാര്ട്ടൂണ് രംഗത്ത് സജീവസാന്നിദ്ധ്യമായി നിലനിന്ന പ്രതിഭാധനനായ കാര്ട്ടൂണിസ്റ്റായിരുന്നു യേശുദാസന്.ഇന്ത്യന് കാര്ട്ടൂണിസ്റ്റുകളുടെ കുലപതിയായ കാര്ട്ടൂണിസ്റ്റ് ശങ്കറിന്റെ വല്സലശിഷ്യനായിരുന്നു അദ്ദേഹം. ആറു പതിറ്റാണ്ടുകാലം വരയെ വരദാനമാക്കിയ മലയാളത്തിന്റെ കാര്ട്ടൂണ് കാരണവര് വിടപറഞ്ഞിരിക്കുന്നു. കാലത്തിന്റെ ചുമരില് കറുപ്പിലും വെളുപ്പിലും കോറിയിട്ട ചരിത്രരേഖകളായി അദ്ദേഹത്തിന്റെ കാര്ട്ടൂണുകള് എന്നെന്നും നിലനില്ക്കും. ശങ്കര് എന്ന കര്ക്കശക്കാരനായ കാരണവരുടെ കളരിയിലെ പാഠങ്ങള് അദ്ദേഹം വരയില് വ്രതം പോലെ പിന്തുടര്ന്നു.അബു എബ്രഹാം, ഒ.വി വിജയന്, കുട്ടി,സാമുവല്,ബാലന് തുടങ്ങി ശങ്കേഴ്സ് വീക്കിലിയെന്ന കാര്ട്ടൂണ് സര്വകലാശാലയില്നിന്ന് പുറത്തിറങ്ങിയ പ്രഗല്ഭ മലയാളി കാര്ട്ടൂണിസ്റ്റുകളില് യേശുദാസനെപ്പോലെ അരനൂറ്റാണ്ടിലധികം സംസ്ഥാനദേശീയരാഷ്ട്രീയത്തിലെ ഗതിവിഗതികള് കറുപ്പിലും വെളുപ്പിലും അടയാളപ്പെടുത്താന് സാധിച്ച മറ്റൊരു കാര്ട്ടൂണിസ്റ്റ് ഇല്ല. നെഹ്റു മുതല് മോദി വരെ, ഇ.എം.എസ് മുതല് പിണറായി വിജയന് വരെ.നിരവധി ഭരണാധികാരികളും രാഷ്ട്രീയമാറ്റങ്ങളും അദ്ദേഹത്തിന്റെ വരകളില് നിറഞ്ഞു. വിജയനും അബുവും കുട്ടിയും ശങ്കറിന്റെ പാരമ്ബര്യ രീതികളില്നിന്ന് വഴിമാറി പുതിയ രചനാ ശൈലികള് രൂപപ്പെടുത്തിയപ്പോഴും ഡേവിഡ് ലോയും ശങ്കറും പിന്പറ്റിയ വരയിലെ ക്ലാസിക് ശൈലി യേശുദാസന് അണുവിടാതെ മുറുകെ പിടിച്ചു. ഇ.എം.എസ്. നമ്ബൂതിരിപ്പാടിന്റെ നേതൃത്വത്തിലുള്ള ആദ്യ കമ്മ്യൂണിസ്റ്റ് മന്ത്രിസഭയ്ക്കെതിരെ നടന്ന വിമോചനസമരകാലത്ത് സര്ക്കാരിനെ അതിനിശിതമായി വിമര്ശിക്കുന്ന കാര്ട്ടൂണുകള് പ്രാധാന്യത്തോടെ പത്രങ്ങള് പ്രസിദ്ധീകരിച്ചു.കെ എസ് പിള്ളയടക്കം അക്കാലത്തെ പ്രമുഖ കാര്ട്ടൂണിസ്റ്റുകളെല്ലാം കമ്മ്യൂണിസ്റ്റ് വിരുദ്ധ ചേരിയിലായിരുന്നു. കമ്മ്യൂണിസ്റ്റ് വിരുദ്ധ നീക്കങ്ങള്ക്ക് സിപിഐ മുഖപത്രമായ ജനയുഗം കാര്ട്ടൂണിലൂടെ തന്നെ മറുപടി നല്കി. യേശുദാസന്റെ കിട്ടുമ്മാവനിലൂടെ വിമോചന സമരത്തേയും മന്നത്ത് പത്മനാഭനേയും സരസമായി കളിയാക്കി ജനയുഗം ശക്തമായ പ്രതിരോധം തീര്ത്തു.അതിരൂക്ഷ വിമര്ശനം അഴിച്ചു വിട്ടായിരുന്നു കിട്ടുമ്മാവന്റെ തുടക്കം. കേരള കാര്ട്ടൂണ് ചരിത്രത്തില് മറ്റൊരു കഥാപാത്രത്തിനും അന്നോളം ലഭിക്കാത്ത വരവേല്പ് കിട്ടുമ്മാവന് ലഭിച്ചു.കിട്ടുമ്മാവനെന്ന മുഖ്യ കഥാപാത്രത്തോടൊപ്പം പൈലി, കാര്ത്ത്യായനി, പാച്ചരന് ഭാഗവതര്, ചെവിയന് പപ്പു, കാഥികന് കിണറ്റുകുഴി, അയല്ക്കാരന് വേലുപിള്ള, ചായക്കടക്കാരന് മമ്മൂഞ്ഞ്, മാത്തനേഡ് തുടങ്ങി പല കഥാപാത്രങ്ങളും പ്രത്യക്ഷപ്പെടാന് തുടങ്ങി. ഇത്രയേറെ കഥാപാത്രങ്ങള് ഒരു പോക്കറ്റ് കാര്ട്ടൂണില് ഉണ്ടായിട്ടില്ല എന്നത് പ്രത്യേകതയാണ്. കമ്മ്യൂണിസ്റ്റ് ജാഥകളില് ഈ കാര്ട്ടൂണ് കഥാപാത്രങ്ങളുടെ വേഷം ധരിച്ച് പ്രവര്ത്തകര് പങ്കെടുക്കുമായിരുന്നു. സ്ഥിരം കഥാപാത്രത്തെ കേന്ദ്രീകരിച്ച് മലയാളത്തില് തുടര്ച്ചയായി പത്രത്തില് പ്രസിദ്ധീകരിക്കപ്പെട്ട ലക്ഷണമൊത്ത ആദ്യപോക്കറ്റ് കാര്ട്ടൂണ് കോളം യേശുദാസന്റെ കിട്ടുമ്മാവനാണ്. ശങ്കേഴ്സ് വീക്ക്ലി,ജനയുഗം,അസാധു,ടക് ടക് തുടങ്ങിയ പ്രസിദ്ധീകരണങ്ങളില് പ്രവര്ത്തിച്ചതിനുശേഷമാണ് യേശുദാസന് മലയാള മനോരമയില് കാര്ട്ടൂണിസ്റ്റായി ചേരുന്നത്. മലയാളികള്ക്ക് ചിരിയുടെ പൂക്കാലം സമ്മാനിച്ച ബോബനും മോളിയുടെയും സൃഷ്ടാവ് റ്റോംസിനൊപ്പം മലയാളമനോരമ പത്രത്തിന്റെ മുഖമുദ്രയായി മാറാനും യേശുദാസന്റെ കാര്ട്ടൂണുകള്ക്ക് സാധിച്ചു. ബോബനും മോളിയും കേസിനെത്തുടര്ന്ന് റ്റോംസ് മനോരമയില് നിന്ന് വഴി പിരിഞ്ഞപ്പോഴും സ്ഥാപനത്തോട് ഒപ്പം നിന്ന യേശുദാസന് പിന്നീട് മനോരമ വിട്ടതിനുശേഷം മെട്രോവാര്ത്തയിലും ദേശാഭിമാനിയിലും ജനയുഗത്തിലും സജീവമായി വര തുടര്ന്നിരുന്നു. ഒന്നാം കേരള മന്ത്രിസഭ മുതല് ഇങ്ങ് പിണറായിക്കാലം വരെ തന്റെ വരകളിലൂടെ യേശുദാസന് അടയാളപ്പെടുത്തിയിരുന്നു. യേശുദാസന്റെ അറുപത് വര്ഷത്തെ കാര്ട്ടൂണുകളില് നിന്ന് തിരഞ്ഞെടുത്തവ സമാഹാരമാക്കിയാല് അത് കേരളത്തിന്റെ രാഷ്ട്രീയചരിത്രമായിരിക്കും. അത്തരമൊരു സമാഹാരമായിരിക്കും അദ്ദേഹത്തിന്റെ ഓര്മ്മകള് മാദ്ധ്യമവിദ്യാര്ത്ഥികളടക്കമുള്ള പുതുതലമുറയിലേക്ക് പകര്ന്നുനല്കാനുള്ള ഉചിതമായ സ്മാരകം.